钦定古今图书集成/方舆汇编/边裔典/第111卷 > 大学衍义补 > 《译言宾待之礼》
## 钦定古今图书集成/方舆汇编/边裔典/第111卷 > 大学衍义补 > 《译言宾待之礼》

宣帝时，匈奴呼韩邪单于款五原塞，愿朝。三年正月，
诏有司议其仪。丞相御史曰：“圣王之制，先京师而后
诸夏，先诸夏而后夷狄，单于朝贺宜如诸侯王，位次
在下。”萧望之以为：“单于非正朔所加，故称敌国，宜待
以不臣之礼，位在诸侯王上。外夷稽首称藩，中国让
而不臣，此则羇縻之谊，谦亨之福也。《书》曰：‘戎狄荒服’”，
言其来服，荒忽无常，如使匈奴后嗣卒有鸟窜鼠伏，
阙于朝享，不为畔臣，万世之长策也。天子采之，诏曰：
“匈奴单于称北藩，朝正朔，其以客礼待之。令单于位
在诸侯王上，谒赞称臣而不名。”

荀悦曰：“《春秋》之义，王者无外，欲一干天下也。戎狄道里辽远，人迹介绝，故正朔不及，礼教不加，非尊之也。《诗》曰：‘自彼氐羌，莫敢不来王’。故要荒之君，必奉王贡，若不供职，则有辞让，号令加焉，非敌国之谓也。望之之议，僭度失序，以乱天常，非礼也。” 臣按胡安国谓荀氏为此说，其知内外之旨，明于驭戎之道。